b'\n_START_ARTICLE_\nTr\xc5\xbea\xc5\xa1ka operacija\n_START_SECTION_\nOzadje\n_START_PARAGRAPH_\nTrst je kot glavno mesto Primorske bilo tudi sredi\xc5\xa1\xc4\x8de delovanja vsega primorskega protifa\xc5\xa1izma, saj je bilo v samem mestu ve\xc4\x8d komunistov, kot v vsej Dravski banovini. Trst je bil tudi sredi\xc5\xa1\xc4\x8de delovanja organizacije TIGR, ki je bila tu organizirana predvsem kot Mladina in Borba. Po napadu na Jugoslavijo so mladi komunisti iz Trsta \xc5\xbee 10.8.1941 na pobudo primorskega migranta Oskarja Kova\xc4\x8di\xc4\x8da, ki se je vrnil iz Ljubljane, ustanovili regionalno organizacijo Osvobodilne fronte. Po propadu fa\xc5\xa1isti\xc4\x8dne Italije oktobra leta 1943, so italijanski protifa\xc5\xa1isti s pomo\xc4\x8djo aktivistov OF ustanovili svojo podobno organizacijo z imenom Odbor narodne osvoboditve (Comitato di Liberazione Nazionale, CLN), k ije bila del vseitalijanske Resistenze. Odbori Resistenze so zdru\xc5\xbeevali vse antifa\xc5\xa1isti\xc4\x8dne stranke. Posebnost tr\xc5\xbea\xc5\xa1kega CLN je bil izstop komunistov iz odbora v drugi polovici 1944, ker so bile ostale skupine izrazito nacionalisti\xc4\x8dne, ker so \xc5\xbeelele ohraniti rapalske meje in ker so zavra\xc4\x8dale sodelovanje z Osvobodilno fronto._NEWLINE_AVNOJ je na svojem drugem zasedanju sklenil, da bo Primorska po vojni priklju\xc4\x8dena Jugoslaviji. Komunisti\xc4\x8dni tabor je \xc5\xbee jeseni 1944 ustanovil Komando mesta Trst, ki je pripravljala vstajo v samem mestu. Lastno vstajo je pripravljal tudi CLN.\n_START_SECTION_\nPredhodne operacije\n_START_PARAGRAPH_\nPo osvoboditvi Hrva\xc5\xa1kega primorja je 4. armado na osvobodilnem pohodu ustavila zelo utrjena sovra\xc5\xbenikova bojna \xc4\x8drta \xc2\xbbIngrid\xc2\xab, ki je potekala med Reko in Sne\xc5\xbenikom, dr\xc5\xbeal pa jo je skoraj ves nem\xc5\xa1ki 97. korpus Armadne skupine E. Po dveh hudih bitkah pri Klani je s prebojem uspel \xc5\xa1ele tretji ve\xc4\x8dji napad 27. aprila, ko je \xc4\x8delo 4. armade z napadom privezalo sovra\xc5\xbenika nase, s kriloma pa za\xc4\x8delo prodirati \xc4\x8dez Ilirsko Bistrico (20. divizija) in z izkrcevalno akcijo \xc4\x8dez kvarnerske otoke (9. divizija) proti Trstu in v Istro. S severne strani se je Trstu pribli\xc5\xbeal 9. korpus, ki je dotlej v dveh ofenzivnih sunkih o\xc4\x8distil severovzhodni del Primorske.\n_START_SECTION_\nSpopadi v Trstu\n_START_PARAGRAPH_\n28. aprila popoldan je Komanda mesta Trst pri\xc4\x8dela z vstajo. 30. aprila so tri divizije popolnoma obkolile sovra\xc5\xbenikovo posadko v Trstu in njegovi bli\xc5\xbenji okolici, ki ji je poveljeval general Hermann Linkenbach. Tr\xc5\xbea\xc5\xa1ki delavci, pod vodstvom OF in njeno partizansko Komando mesta Trst, so bili organizirani v Delavske bataljone so pomagali osamiti Nemce v utrjenih postojankah, kjer so se kr\xc4\x8devito upirali. 30. aprila se je voja\xc5\xa1ko dvignil tudi CLN. Enote pod vodstvom Komande mesta Trst so njihove enote razoro\xc5\xbeile._NEWLINE_Vstajniki in enote 4. armade ter 9. korpusa so drugo za drugo zavzemali nem\xc5\xa1ke postojanke. Do prihoda predhodnice 8. britanske armade v Trst so se obdr\xc5\xbeale le tri nem\xc5\xa1ke postojanke: na gradu sv. Justa, v poslopju sodi\xc5\xa1\xc4\x8da in na Op\xc4\x8dinah.\n_START_SECTION_\nZaklju\xc4\x8dek bojev\n_START_PARAGRAPH_\nBritanski \xc4\x8dastniki so se vme\xc5\xa1avali v pogajanja za vdajo nem\xc5\xa1kih postojank. Zaradi odlo\xc4\x8dnega nastopa jugoslovanskih \xc4\x8dastnikov se je britanskim enotam vdala le posadka na gradu sv. Justa, posadki v poslopju sodi\xc5\xa1\xc4\x8da in na Op\xc4\x8dinah pa sta se vdali jugoslovanski armadi 2. oziroma 3. maja zjutraj._NEWLINE_Druge enote 9. korpusa so tisti \xc4\x8das osvobodile vse Slovensko primorje, Bene\xc5\xa1ko Slovenijo in tudi del furlanske ni\xc5\xbeine. Enote 4. armade so skupaj z istrskimi partizani osvobodile vso Istro in do 7. maja prisilile pri Ilirski Bistrici k vdaji tudi glavnino nem\xc5\xa1kega 97. korpusa. Oro\xc5\xbeje je polo\xc5\xbeilo okoli 15.000 vojakov, med njimi je bil tudi komandant general Ludwig K\xc3\xbcbler.\n_START_SECTION_\nPosledice\n_START_PARAGRAPH_\nPo Tr\xc5\xbea\xc5\xa1ki operaciji je jugoslovanska vojska izvedla deportacijo 1500 Tr\xc5\xbea\xc4\x8danov (po podatkih CLN in angle\xc5\xa1ke obve\xc5\xa1\xc4\x8devalne slu\xc5\xbebe) obto\xc5\xbeenih fa\xc5\xa1isti\xc4\x8dnih in vojnih zlo\xc4\x8dinov ter kolaboracije z nem\xc5\xa1kimi okupacijskimi enotami. Tr\xc5\xbea\xc5\xa1ka italijanska javnost je tem deportirancem namenjala ogromno pozornosti in podpore, sploh nacionalisti\xc4\x8dni \xc4\x8dasopis Voce libera. \xc5\xbde avgusta 1945 je samo za dru\xc5\xbeine deportiranih v Jugoslavijo na Gori\xc5\xa1kem bil ustanovljen sklad 1.250.000 lir, medtem ko je bilo za vse \xc5\xbertve nacifa\xc5\xa1izma zbranih le 263.546 lir in za povratnike iz tabori\xc5\xa1\xc4\x8d 600.000 lir.'